Oos-Londen-paartjie skuldig aan dwelmhandelArgieffoto ter illustrasie (Foto: SAPD) Jonathan du Plessis (39) en Lesley-Anne Schultz (43) is Vrydag in die landdroshof in Oos-Londen skuldig bevind op ŉ rits aanklagte wat met dwelmhandel verband hou. Die Valke se narkotikaburo en provinsiale misdaadintelligensie het ondersoek ingestel ná inligting ontvang is dat ŉ man en ŉ vrou tik aan lede van die gemeenskap verkoop uit hul huis in Buffalo Flats. “Verskeie transaksies is op 23 Junie en 24 Junie 2021 waargeneem waar tik verkoop is. Hulle is op 25 Junie in hegtenis geneem,” sê kapt. Yolisa Mgolodela, woordvoerder van die direktoraat vir prioriteitsmisdaadondersoeke (die Valke). Die paartjie is met hul eerste hofverskyning vrygelaat op borgtog van R500 elk. Hulle het intussen verskeie kere in die hof verskyn totdat hulle Vrydag skuldig bevind is. Hulle moet op 7 Januarie 2022 weer in die hof verskyn vir vonnisoplegging.